BSM ปักธงปี 61 รายได้โต 30% รับรายได้ธุรกิจอสังหาฯหนุน-เล็งเปิดตัวโครงการใหม่ ต.ค.นี้
BSM ปักธงปี 61 รายได้โต 30% รับรายได้ธุรกิจอสังหาฯหนุน-เล็งเปิดตัวโครงการใหม่ ต.ค.นี้
16 ส.ค. 2561

นายสัญชัย เนื่องสิทธิ์ ประธานเจ้าหน้าที่บริหารบริษัท บิวเดอสมาร์ท จำกัด (มหาชน) หรือ BSM เปิดเผยว่า ผลประกอบการในช่วง 6 เดือนของปี 2561 โดยบริษัทมีรายได้รวม 309.87 ล้านบาท เพิ่มขึ้น 18.66 ล้านบาท คิดเป็น6.41% จากช่วงเดียวกันของปีก่อนมีรายได้รวมอยู่ที่ 291.22 ล้านบาทและมีกำไรสุทธิอยู่ที่ 29.78 ล้านบาท
สำหรับแนวโน้มธุรกิจในช่วงครึ่งปีหลังคาดจะเติบโตกว่าช่วงครึ่งปีแรก เนื่องจากงานอาคารสำนักงาน และ คอนโดมิเนียม ที่มีการฟื้นตัว รวมทั้งออกผลิตภัณฑ์ใหม่ ประตูบานเลื่อนแบบพับเก็บได้ในไตรมาส 3 นี้ขณะที่ธุรกิจอสังหาฯ บริษัทย่อย ทีค ดีวีลอปเมนท์ ได้เปิด Pre-sales โครงการใหม่ ทีค สาธร-ลุมพินี ได้รับการตอบรับอย่างดีเยี่ยมมียอดจองแล้วกว่า 60% และยังวางแผนจะเปิดอีกหนึ่งโครงการ ทีค รัชดา ในเดือนตุลาคม 2561
ขณะที่ภาพรวมตลาดอสังหาริมทรัพย์ในปีนี้ บริษัทยังมองว่าจะมีจำนวนโครงการที่เปิดเพิ่มมากขึ้น โดยเฉพาะทำเลใกล้รถไฟฟ้าที่เปิดให้บริการแล้ว และใกล้ที่จะเปิดให้บริการภายใน 1-2 ปีนี้ โดยกำลังซื้อของคนในประเทศยังมีการปรับตัวดีขึ้น ซึ่งสอดคล้องกับโครงการของบริษัทที่อยู่ใกล้ทำเลรถไฟฟ้าประกอบกับตลาดของชาวต่างชาติที่มีความน่าสนใจเพิ่มขึ้นโดยเฉพาะตลาดชาวจีน และฮ่องกง ที่มีความต้องการซื้ออสังหาริมทรัพย์โดยเฉพาะคอนโดมิเนียมในกรุงเทพมหานคร
ดังนั้นในปีนี้บริษัทคาดรายได้จะเติบโตได้ตามเป้าหมายอยู่ที่ 800 ล้านบาท หรือเติบโต 30% จากปีก่อนมีรายได้อยู่ที่ 599.84 ล้านบาท และยังประเมินในปี 2562 รายได้จะเพิ่มขึ้นไปอยู่ที่ระดับ 1,000 ล้านบาทโดยเฉพาะธุรกิจอสังหาริมทรัพย์จะมีบทบาทมากขึ้น